“Navoiy issiqlik elektr stansiyasida 650 MVt quvvatli uchinchi bug‘-gaz qurilmasini qurish” investitsiya loyihasini amalga oshirish bo‘yicha birinchi navbatdagi chora-tadbirlar to‘g‘risida

O‘zbekiston Respublikasi Prezidentining “O‘zbekiston Respublikasi va Yaponiya o‘rtasida ikki tomonlama hamkorlikni yanada kengaytirish va mustahkamlash chora-tadbirlari to‘g‘risida” 2019-yil 28-dekabrdagi PQ-4553-son va “O‘zbekiston Respublikasining 2020 — 2022-yillarga mo‘ljallangan Investitsiya dasturini amalga oshirish chora-tadbirlari to‘g‘risida” 2020-yil 9-yanvardagi PQ-4563-son qarorlariga muvofiq, shuningdek zamonaviy energiya samarador texnologiyalarni joriy etish yo‘li bilan elektr energiyasini ishlab chiqarish quvvatlarini yanada rivojlantirish, respublikaning yagona energetika tizimining shimoli-g‘arbiy qismida elektr tarmoqlarini rivojlantirish evaziga 2020 — 2026-yillarda yangi tashkil etiladigan sanoat obyektlarini hamda respublika aholisini barqaror elektr energiyasi bilan ta’minlash maqsadida Vazirlar Mahkamasi qaror qiladi:
 1. Quyidagilar:
 a) O‘zbekiston Respublikasi Prezidentining 2019-yil 17 — 20-dekabr kunlari Yaponiyaga rasmiy tashrifi doirasida O‘zbekiston Respublikasi va Yaponiya xalqaro hamkorlik agentligi (JICA) o‘rtasida “Navoiy issiqlik elektr stansiyasida 650 MVt quvvatli uchinchi bug‘-gaz qurilmasini qurish” investitsiya loyihasini (keyingi o‘rinlarda — investitsiya loyihasi) amalga oshirish uchun 10 yillik imtiyozli davr bilan 30 yil muddatga quyidagi foiz stavkalarda 128 246,0 million yapon iyenasi miqdorida:
 konsalting xizmatlari uchun yillik 0,01 foiz stavkada;
 bug‘-gaz qurilmasini qurish uchun yillik 0,5 foiz stavkada qarz bitimi imzolanganligi;
 b) O‘zbekiston Respublikasi Prezidentining “Xalkaro moliya institutlari va xorijiy hukumat moliya tashkilotlari ishtirokidagi loyihalarni tayyorlash va amalga oshirish samaradorligini oshirish chora-tadbirlari to‘g‘risida” 2018-yil 16-iyuldagi PQ-3857-son qaroriga muvofiq xalqaro moliya institutlari va xorijiy hukumat moliya tashkilotlari ishtirokidagi investitsiya loyihalarini amalga oshirish doirasida soliq va bojxona imtiyozlari taqdim qilinishi;
 v) investitsiya loyihasini amalga oshirish muddati 5 yil (2020 — 2024-yillar) etib belgilanganligi ma’lumot uchun qabul qilinsin.
 2. Belgilab qo‘yilsinki:
 “Issiqlik elektr stansiyalari” AJ investitsiya loyihasining amalga oshirilishini muvofiqlashtirish va monitoring qilish yuzasidan mas’ul ijrochi hisoblanadi;
 “Navoiy issiqlik elektr stansiyasi” AJ tomonidan Yaponiya xalqaro hamkorlik agentligining (JICA) qarz mablag‘larini o‘zlashtirish investitsiya loyihasining texnik-iqtisodiy asoslari o‘rnatilgan tartibda tasdiqlangandan so‘ng boshlanadi;
 “Navoiy issiqlik elektr stansiyasi” AJ investitsiya loyihasining o‘z vaqtida va sifatli amalga oshirilishi hamda Yaponiya xalqaro hamkorlik agentligi (JICA) ajratgan qarzlardan maqsadli va samarali foydalanish uchun mas’ul tashabbuskor hisoblanadi;
 investitsiya loyihasi uchun Yaponiya xalqaro hamkorlik agentligi (JICA) ajratgan qarzlarni qaytarish, foiz hamda vositachilik va boshqa xarajatlar bilan bog‘liq to‘lovlarni to‘lash “Navoiy issiqlik elektr stansiyasi” AJning o‘z mablag‘lari hisobidan amalga oshiriladi.
 3. “O‘zbekiston Respublikasi Tashqi iqtisodiy faoliyat milliy banki” AJga investitsiya loyihasini amalga oshirish uchun Yaponiya xalqaro hamkorlik agentligi (JICA) tomonidan ajratilgan qarzlardan foydalanish va unga xizmat ko‘rsatish yuzasidan “MUFG Bank, Ltd” (Yaponiya) banki bilan banklararo bitimni tuzish tavsiya etilsin.
 4. O‘zbekiston Respublikasi moliya vaziriga O‘zbekiston Respublikasi, “O‘zbekiston Respublikasi Tashqi iqtisodiy faoliyat milliy banki” AJ (moliyaviy agent), “Issiqlik elektr stansiyalari” AJ va “Navoiy issiqlik elektr stansiyasi” AJ o‘rtasidagi qarzlardan foydalanish tartibi to‘g‘risidagi agentlik bitimini O‘zbekiston Respublikasi nomidan imzolash vakolati berilsin.
 5. “Navoiy issiqlik elektr stansiyasi” AJga investitsiya loyihasi doirasida bosh pudratchini tanlab olish uchun tender hujjatlarini ishlab chiqish, tender o‘tkazish va tender qatnashchilarining tender takliflarini baholash bo‘yicha konsalting xizmatlari uchun, istisno tariqasida, tender o‘tkazmasdan “Tokyo Electric Power Services Co., Ltd” (Yaponiya) kompaniyami bilan 589,0 million yapon iyenasi miqdorida to‘g‘ridan to‘g‘ri shartnoma tuzishga ruxsat berilsin.
 6. Mazkur karorning bajarilishini nazorat kilish O‘zbekiston Respublikasi Bosh vazirining investitsiyalar va tashqi iktisodiy alokalar masalalari bo‘yicha o‘rinbosari — investitsiyalar va tashqi savdo vaziri S.U. Umurzakov va O‘zbekiston Respublikasi energetika vaziri A.S. Sultanov zimmasiga yuklansin.